Moeps beslis 'n wenner | Netwerk24
Moeps beslis 'n wenner
Deur Cornelia de Kock 15 Maart 2020 00:03
Philip de Vos se Afrikaanse vertalings van drie Australiese prenteboeke sal die Afrikaanse woordeskat van jong kinders 'n stewige hupstoot gee, skryf Cornelia de Kock.
Moeps die mops, Moeps die wenner en Moeps die skelm geskryf én geïllustreer deur Aaron Blabey en in Afrikaans vertaal deur Philip de Vos. Uitgewer: Protea Boekhuis. Prys: R150 elk.
Met sy vertalings uit Engels van drie prenteboeke deur die Australiese skrywer Aaron Blabey verryk Philip de Vos op skitterende wyse die leeswêreld van die Afrikaanse kind.
Dié verhale vir kinders van tussen drie en agt is in rymvorm geskryf, en met sy vrolike Afrikaanse weergawes bewys De Vos hom nogmaals as meester van die kindervers. Hy is geen rymelaar nie, maar een van ons voorste versmakers.
Pig the pug in die Aussie-stories het in Afrikaans Moeps geword – 'n baie slim keuse vir die naam. Dié trio verhale, wat einde verlede jaar in lieflike Afrikaanse hardeband-weergawes verskyn het, handel oor die manewales van 'n komieklike mopshond en bevat elkeen 'n les.
In die eerste boek, Moeps die mops, word die karakter aan die leser voorgestel:
Moeps is 'n mopshond
Moeps is selfsugtig
Hy bly in 'n woonstel
Met 'n hond genaamd Worsie,
Maar deel niks met hom nie,
Geen speelgoed of korsie.
Hierin word kinders gekonfronteer deur hul onwilligheid om speelgoed en dies meer met maatjies of sibbe te deel. Wanneer Moeps egter al sy speelgoed op 'n hoop pak en daarvan afval, verander sy houding en begin hy met Worsie die worshond deel.
Moeps die wenner handel eweneens oor hedendaagse kinderprobleme. Die wenkultuur word aangepak en bevat ook 'n dure les vir ouers:
Moeps is 'n wenner,
Hy kom altyd eerste.
En kom hy dalk tweede
Dan maak dit die seerste.
Ja, Moeps is 'n wenner
Wat net altyd MOET wen.
Moeps is verseker
Te naar om te ken.
In Moeps die skelm leer die kind van eerlikheid en om nie altyd die skuld op iemand anders te pak nie:
Moeps was 'n mopshond
Wat vreeslik kon lieg.
Om sy sin te kry
Het hy almal bedrieg.
Hy het vreeslik gejok,
Ja gewis weer en weer
En wanneer hy stout was, is Worsie blameer.
Kinders se intelligensie word glad nie onderskat nie en die boeke sal help om hul Afrikaanse woordeskat uit te brei met woorde soos kommer, astrant, flardetjies, bedrieg, blameer, genaamd en gryns­lag. Daar is ook kul vir die Engelse "cheat", wat so algemeen deur kinders gebruik word, veral in rekenaarspeletjies en op die sportveld.
Ouers kan ook aan kinders uitwys dat verskillende woorde dieselfde betekenis kan hê, soos lieg en jok.
Die boeke is geskik vir voorlees of selflees vir kinders van vyf tot agt. Moenie verbaas wees as almal binnekort hulle labradors en herders- en kolliehonde vir mopse wil verruil nie!